اللبناني هزنا فالمرسيديس الفاخرة ديالو، وصلني لبيت الله، ثم دا علي يوصلو للحي الجامعي. علي دارها زوينة ما طلقش البيت ديالو تما، وقدر يرجع ويكمل قرايتو، ودبا راه دكتور كبير.. لا والله ما عرفت شنو دار من بعد، حيت نقاطع الاتصال بيه. كاين جوج إمكانيات، يا إما كمل قرايتو ونجح، أو مشا فرقع مصارنو فشي عملية إرهابية فشي قنت. توحشت الجامع، واخا الغبرة كانت قصيرة. الجامع ولى بحال دارنا. كون كان إنسان كون عنقتو. حليت الباب، السلام عليكم، تا واحد ما تايجاوب. دخلت ضربت دويرة، والو، الجامع خاوي. مشيت حطيت حوايجي فالركنة لقديمة، بديت نشوف فالخشية ديال ال VIP وتنضحااك مع راسي، واش عندي دابا الحق نبدا ننعس هنا من بعد المشية للبوسنة؟ جلست حدا المكتبة، خذيت “الجواب الصحيح لمن بدل دين المسيح” ديال شيخ الإسلام إبن تيمية. من نهار مشيت، تا واحد ما فتح الكتاب واقيلا. باقة العلامة للي خليت فيه هي هي. هاد الكتاب كنت تانترجمو للألمانية، حيت ما تفهماتش ليا كيفاش كتاب بهاد الأهمية ما مترجمش. كتاب فيه التشريح الكامل ديال “النصرانية”، إبن تيمية ما خلا تا سؤال إلا وعطا أجوبة فيها سبعة أوجه وعشر مسائل وخمس نقاط وأربعة أبواب وست آراء وزيد وزيد.. كنت أعتقد أن أي ألماني يقدر يسلم يلا قرا الترجمة الألمانية. نسيت بأن كاين الملايين ديال المسيحيين العرب للي ما يحتاجوش الترجمة، وما غا يسلموش بسبب لْهِيت ديال الشيخ. المشكل ماشي فاللغة، المشكل في الفهم الإسلامي للمسيحية، ولكن هذا موضوع غا نعيشو عن قرب من بعد، ماشي بلاصتو هنا. الجلسة فالجامع رجعاتني بالزربة للروتين لقديم، نْسَّاتني التفكير فالمستقبل. الجامع ولى فعلا الحضن للي تاترجع ليه باش تحس بالأمان. غرّْقت فالنصرانية مع ولد تيمية تا بداو لخوت يبانو، الظهر قْرّْب، أول واحد جا هو جمال الجزائري، شافني مسكين جا تايجري عنقني وعينيه فيها الدموع. ما كانش تايسحابني أنا عزيز عليه لهاد الدرجة. من بعد جا مصطفى، تا هو سلم عليا بحرارة، ولكن شي حاجة ما كانتش هي هاديك، كان شوية ديال التمثيل أو شي حاجة مديرونجياه – مقلقاه. الجامع بدا يعمر ، حيت السبت، كلشي تجمع عليا، ردوني بحال لحلايقي، شي تايسول على المجاهدين، شي تايسول على أبو حمزة، شي تايسول على البوسنة والطريق. تزادت فيا ضلعة بالاحترام – الجديد – ديال الناس، وليت دابا فالكاتيغوري ديال قدماء المحاربين وأعضاء جيش التحرير. صلينا الظهر، عبد الفتاح ما بانش ليا – فين عبد الفتاح؟ – رجع للشارفة – أوَّاه؟! – إيه مشا عندها، تصالحو بداو يعاودو ليا شلا أخبار، تقول كنت عشر سنين فالمنفى، ها للي طلق، ها للي تزوج، ها للي رحل، ها للي قرقبو عليه لخضورة – البوليس – سيفطوه. وجوه جديدة ولات تبان فالجامع، منهم واحد البوسني شارف، تعرفت عليه ووليت عزيز عليه مين عرفني كنت فالبوسنة. كنا تانعيطو ليه حاجِّي. واش سميتو ولا غير زعما عمي الحاج، ما نعرف. حصلت على ترقية كبيرة فعلاقاتي “السوسيومسجدية”، ما بقيتش مجرد “ساكن فالجامع”، أصبحت من الأعمدة الأساسية، تزادت عليا المسؤولية، بديت ننظم تا أنا حلقات تجويد القرآن، وتانحاول نجاوب على الأسئلة ديال الناس فالدين، بحال يلا زعما المشية للبوسنة تاتردك دكتور فالشريعة. مع ذلك، الإحساس بالحب والاحترام ديال الناس كان مهم بالنسبة لشاب بحالي مازال ما كملش عشرين سنة. علمني نكون منضابط، ونطبق داكشي للي تاننصح بيه الناس. مع الوقت الحياة الجديدة خذات المجرى ديالها، نسيت البوسنة والبيكوب والكواش. الأخبار للي وصلاتنا من بعد، حيدات ليا أي شك فأن قرار العودة كان سليم 100%. شْبْكات مطايفة وخشونة مع البوسنيين، تقتلو ناس كبار فالقيادة د المجاهدين، وشحال تشدو فالحبس وروينة ناضت. أنا بعدة للي عليا درتو، هذا جهدي عليك أ سيدي ربي! 
مذكرات كافر مغربي -22-:كنت أعتقد أن أي ألماني يقدر يسلم يلا قرا الترجمة الألمانية د الكتاب.. نسيت بلي كاين الملايين ديال المسيحيين العرب للي ما يحتاجوش الترجمة، وما سلموش